DI antara kekawalan saumurannya cuma Idrak---ngaran karangan panulis wara ini lah--- nang baluman babini. Sebarataan kawalnya malah sudah baisi anak. Amun dilihat tumatan umurnya nang sudah labih 35 tahun, Idrak mimang talambat babini.
Kada handak dipadahkan bujang lapuk atau sampai ka tuha, kipuh ai Idrak bacari bini. Seandainya ada babini nang hakun manikah wan inya, biar hari itu imbah bakanalan gin hakun ai Idrak. Amun dilihat tumatan sagi ikonomi Idrak ni pas haja mun handak barumah tangga. Soalnya Idrak ni baisi gawian nang bagus wan inya bagajih larang.
Saking kipuhnya handak babini, pokoknya Idrak asal batamu wan kakawalannya haur batakun ai kaluku ada nang baisi numur telpon babinian.
Kadang kakawalannya sampai munyak bila ditakuni Idrak numur telpon. "Drak ikam handak numur telpon babini kah, tapi urangnya bacampur kabarat-baratan pang," sambat kawalnya mamadahi.
Kawalnya tahu Idrak kada pati mangarti bahasa Inggris wan inya jarang bagaul, makanya talambat babini.
"Ngarannya lundri lah Drak, kena ikam telpon haja bawai bakanalan," kawalnya mamadahi.
Mandangar damintu, hanyar nang kawal mambari numur telpon mambalik awak, Idrak sudah sibuk mamicik numur telpon nang dijulung wan inya.
Babaya tasambung, nang maangkat babinian. Arai banar Idrak mandangarnya. "Halu...ada Lundri kah? Bisa kah unda bakanalan wan Lundri," Idrak basuara.
Nang ditelpon di subarang sana manyahuti, "Iya bujur, ini Lundri. Adakah nang kawa unda bantu. Handak batatapas baju kah?," babini di telpon Idrak manjawab.
Mandangar nang kaya itu, dalam hati Idrak babini ni pinanya rajin. Masa hanyar bakanalan di telpon sudah mamadahi apa nang kawa dibantu wan manakuni handak batatapas baju kah.
"Ikam diam di mana Lundri?kawa kah kita batamu," Idrak mamadahi pulang.
Kaiyaannya dijawab pulang "Mun handak batamu ka sini haja, ada plang ngarannya Lundri Ijah. Mun handak maantar tapasan baiknya baisukan, jadi lakas karing. Sakilonya murah haja," babini di telpon manyahuti pulang.
Kaiyaannya Idrak sadar jua "Nah am, ini wadah batapasan baju kah. Salah tuju am unda. Ini ngarannya unda digawi urang," jar Idrak bamamai sorangannya sambi badadas manutup telpon. (rin)
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn